શરૂઆતથી જ ઉદ્યમી એવા ગલબાભાઈએ બટાકાની ખેતીમાં પણ હાથ અજમાવી જોયો. પરંતુ સતત પ્રયત્નશીલ અને પ્રવૃતિશીલ ગલબાભાઈ જીવનમાં પરિવર્તનને વધુ પ્રાધ્યાન આપતાં હતાં અને તેથી જ મુંબઈ તરફ પ્રયાણ કરી દૂધનો વેપાર શરૂ કર્યો. પરોપકાર જેના રૂધિરમાં વહેતો એવા પરદુ:ખ ભંજક ગલબાભાઈએ મુંબઈમાં ‘જીવદયા’ મંડળીના એજન્ટ તરીકે લોકસેવાની કામગીરી સ્વીકારી. સાચા અર્થમાં ખેડૂતોના બેલી કહી શકાય તેવા ગલબાભાઈએ ભુતપૂર્વ પાલનપુર રાજ્ય દ્વારા જીરા અને રોકડીયા પાક પર નાખેલા વેરા સામે આંદોલન છેડી, ચળવળમાં આગેવાની લીધી અને તેમાં તેમને અપ્રતિમ સફળતા સાંપડી. સ્વતંત્રતાના ઇતિહાસમાં પણ ગલબાભાઈએ ભારતીય રાષ્ટ્રીય કોંગ્રેસમાં પ્રવેશી પોતાનું બહુમૂલું યોગદાન આપ્યું.